আটলান্টিকে আগ্রাসন! তাড়া করে তেলের ট্যাঙ্কার বাজেয়াপ্ত আমেরিকার

ওয়েব ডেস্ক: ভেনেজুয়েলার প্রেসিডেন্টের পর এবার মাঝ সমুদ্রে ধাওয়া করে রাশিয়ার (Russia) পতাকা সহ তেলের ট্যাঙ্কার আটক করল আমেরিকা (USA)। উত্তর আটলান্টিক মহাসাগরের (North Atlantic Ocean) ফের দাপট দেখাল মার্কিন বাহিনী। কয়েক সপ্তাহ ধরে চলা এই অভিযানের বিষয়ে আমেরিকা জানানোর পরেই নতুন করে কূটনৈতিক উত্তেজনা তৈরি হয়েছে ওয়াশিংটন ও মস্কোয়।

জানা গিয়েছে, মার্কিন বাহিনীর হাতে আটক হওয়া ট্যাঙ্কারটির নাম মারিনেরা (Marinera), যেটি আগে বেলা-১ (Bella-1) নামে পরিচিত ছিল। আমেরিকার অভিযোগ, তৈলবাহী এই জাহাজটি নিষেধাজ্ঞা ভেঙে ভেনেজুয়েলার (Venezuela) জন্য তেল পরিবহণ করছিল। ২০২৬-এ বাজেয়াপ্ত করা হলেও এটি ২০২৪ সালেই ‘ব্ল্যাক লিস্টেড’ হয়েছিল বলে দাবি আমেরিকার।

আরও পড়ুন: ৭১-এর অতীত ভুলিয়ে পাক যুদ্ধবিমান কিনছে বাংলাদেশ!

মার্কিন কর্মকর্তাদের দাবি, গত ডিসেম্বর ট্যাংকারটি মার্কিন কোস্ট গার্ডের তল্লাশি এড়িয়ে যায়। এরপর এটি নাম পরিবর্তন করে ফের আটলান্টিকে পাড়ি দেয়। ক্যারিবিয়ান দ্বীপপুঞ্জ থেকেই জাহাজটিকে ধাওয়া করে মার্কিন কোস্ট গার্ড। সূত্রের দাবি, স্কটল্যান্ড ও আইসল্যান্ডের মাঝামাঝি এলাকায় এই জাহাজটিজকে বাজেয়াপ্ত করা হয়। জানা গিয়েছে, আমেরিকার এই অভিযানে সাহায্য করেছিল ইউরোপের একাধিক দেশও।

অন্যদিকে, রাশিয়া আমেরিকার এই আগ্রাসী পদক্ষেপকে ‘অবৈধ’ বলে এর কড়া প্রতিবাদ জানিয়েছে। মস্কোর অভিযোগ, আন্তর্জাতিক জলসীমায় একটি জাহাজকে জোর করে আটক করা হয়েছে, যা সমুদ্র আইনের গুরুতর লঙ্ঘন। এদিকে, ওয়াশিংটন স্পষ্ট করে জানিয়েছে যে বিশ্বজুড়ে তেল নিষেধাজ্ঞা কার্যকর করতে তারা আরও কঠোর পদক্ষেপ নেবে।